Úrad vlády SR						Na rokovanie vlády SR
Sekcia hospodárskej politiky					dňa: 4.12.2002
								 k číslu: 8528/2002
                               	     k bodu: 24
					
S t a n o v i s k o

k Návrhu na oddlženie škôl a školských zariadení a riešenie záväzkov štátu do 30. júna 2002 vyplývajúcich zo zákona NR SR č. 446/2001 Z.z. o majetku vyšších územných celkov a zákona NR SR č. 447/2001 Z.z., ktorým sa mení a dopĺňa zákon SNR č. 138/1991 Zb. o majetku obcí v znení neskorších predpisov – III. etapa

I.

	Návrh predkladá minister školstva na základe bodu B.2. uznesenia vlády SR č.1116 zo dňa 9.10.2002. Obsahuje návrh uznesenia vlády SR, predkladaciu správu, tabuľku s komentárom, vyhodnotenie pripomienkového konania a  návrh komuniké.
	
	Predložený je návrh na konečné riešenie oddlženia škôl a školských zariadení k 30. júnu 2002. Ide o 3. etapu oddlženia, kedy po realizácii 1. a 2. etapy ostali záväzky štátu vo výške 189,917 mil. Sk. Uvoľnením finančných prostriedkov v celkovej sume 189,917 mil. Sk sa zabezpečí oddlženie škôl a školských zariadení na úrovni v súčasnosti známych záväzkov štátu k 30. júnu 2002.

II.
Súčasťou materiálu je vyhodnotenie pripomienkového konania. Zásadné pripomienky neboli vznesené, dve neakceptované pripomienky boli vysvetlené.

III.
Vzhľadom na to, že predložený návrh nadväzuje na zákon č. 446/2001 Z.z. a zákon č.447/2001 Z.z., pričom uznesenie vlády SR č.1116/2002 ukladá ministrovi školstva predložiť na rokovanie vlády návrh konečného riešenia zadlženosti škôl a školských zariadení k 30. júnu 2002, k návrhu uznesenia nemáme pripomienky.

Riešenie oddlženia škôl nadväzuje na prijatie uznesenia k materiálu „Návrh opatrení na neprekročenie schodku ŠR v roku 2002“, ktorý je predložený na rokovanie vlády pod bodom 16. návrhu programu rokovania vlády a v ktorom sa uvažuje s úhradou predmetnej sumy z prostriedkov viazania časti výdavkov vybraných rozpočtových kapitol.

Záver: 
Vláde SR odporúčame prijať návrh uznesenia v nadväznosti na uznesenie vlády k materiálu „Návrh opatrení na neprekročenie schodku ŠR v roku 2002“.

Bratislava 3.12.2002